המונים השתתפו במסע הלוויה של הבבא אלעזר. הבן זעק: "אבא, אבא, חסרה קדושה עכשיו בעולם". התמונות והקולות.
המונים השתתפו בצהריים (שישי) במסע הלוויה של הבבא אלעזר שיצא הבוקר מבאר שבע לישיבת פורת יוסף בירושלים. מסע הלוויה יצא לאחר ההספדים בישיבה לבית העלמין בהר הזיתים בירושלים, שם נטמן המקובל ליד קברו של אביו.
הרב עובדיה יוסף ספד לרב אבוחצירא, "כמו ששקעה השמש בחצי היום, ככה לדאבוננו צר לנו מאוד. הצדיק הזה מסכן, באו אליו כולם לשפוך את ליבם, הוא היה מייעץ להם ועוזר להם. כל היום עסק בתורה ושקד על לימודיו. הצדיק הזה היה מסור כל היום לעם ישראל. שקידתו בתורה עברה כל גבול, הוא עסק בתורה וגמילות חסדים".
הרב דוד אבוחצירה, אחיו של הבבא אלעזר, ספד לו, "קיבלנו אמש מכה. המנהיג של המשפחה. נולד בחצות ונרצח בחצות. נולד אחרי שבע בנות ואחרי הפלות. כל היום היה בשמחה. אדם היה נכנס עני ועצוב ויצא שמח ועשיר. החזיק את העולם כולו, עשה חסדים בכל הארץ במסירות נפש. איבדנו נשמה קדושה".
הרב פנחס, בנו של הבבא אלעזר ספד לאביו וזעק, "אבא, אבא, כל כולו מסר לציבור, חסרה קדושה עכשיו בעולם".
בתנועת ש"ס אמרו לאחר הרצח "תנועת ש"ס כואבת ומתאבלת יחד עם כל עם ישראל על האבידה הגדולה של הצדיק הקדוש המקובל רבי אלעזר זצ"ל לבית משפ' אבוחצירא, זהו יום קשה וכואב לעם ישראל".